De første fem Plusbusser på hele 25 meter er blevet leveret, og nu er testkørslen af de enorme busser i gang. - Vi er ude at køre de nye Plusbusser igennem for første gang for at tjekke, at alting er, som det skal være. Der er teknikere, chaufførere og ingeniører med, fortæller Jesper Schulz, chefkonsulent, Aalborg Kommune. Anlæggene, hvor plusbusserne skal holde, er endnu ikke helt færdige. Men det er såmænd fornuftigt nok - for med dagens testkørsel kan man nemlig dobbelttjekke, om noget på anlæggene eventuelt skal laves om, inden busserne tages i brug. Det specielle ved plusbusserne er ikke bare størrelsen, men at bussen på en del af ruten vil have sin egen busbane, hvor der vil være hurtig ind- og udstigning uden trin, ligesom busserne vil blive prioriteret i lyskryds. Derfor har anlægsarbejdet med indstigningstrin midt på gaderne i byen været til gene for trafikanterne i Aalborg de seneste år. Plusbus forventes at være drift i september eller oktober.

Referat:
De 14 Plusbusser med plads til hver 155 passagerer skal køre den 12 kilometer lange strækning gennem Aalborg fra Væddeløbsbanen til Supersygehuset.